De har været omgivet af en del mystik i løbet af de seneste dage, men nu løfter Sundhedsministeriet sløret.

De store, hvide telte, der er dukket op fem forskellige steder i landet, skal bruges til at foretage 20.000 test for coronavirus dagligt.

Vi kan følge smitteudviklingen i samfundet, og anvende den viden aktivt, når vi gradvist genåbner Danmark. Sundhedsminister Magnus Heunicke (S)

Det oplyser Sundhedsministeriet i en pressemeddelelse.

De hvide telte kommer til at huse TestCenter Danmark, der er etableret i samarbejde mellem regeringen, Danske Regioner og Novo Nordisk. I teltene vil der også blive lavet test for antistoffer mod coronavirus.

Udover de 20.000 daglige test i TestCenter Danmark vil der som hidtil blive foretaget test på klinikker på landets hospitaler. Her er det forventningen, at der indenfor kort tid kan gennemføres 12.000 test for coronavirus. Sammenlagt vil der dermed være mulighed for at udføre 32.000 test om dagen.

- Vi har arbejdet benhårdt på at øge testkapaciteten, siden coronavirus begyndte at sprede sig i Danmark. Nu har vi fået opbygget kapacitet, og den skal vi udnytte til fulde, siger sundhedsminister Magnus Heunicke (S) i pressemeddelelsen.

- På den måde kan vi sikre rettidig behandling af borgere smittet med Covid-19. Og vi kan følge smitteudviklingen i samfundet, og anvende den viden aktivt, når vi gradvist genåbner Danmark, lyder det videre fra ministeren.

Sundhedsstyrelsen forventer 42.000 daglige test

Sundhedsministeriets oplysninger om de nye testcentre og den øgede testkapacitet kommer, samme dag som Sundhedsstyrelsen har udsendt nye retningslinjer for, hvem der kan henvises til test.

Ifølge Sundhedsstyrelsen vil de nye retningslinjer give en testaktivitet på 42.000 test på hverdage.

De nye retningslinjer inkluderer flere grupper, der fra i dag og i den nærmeste fremtid også vil kunne blive testet for coronavirus:

• Personer med lette symptomer (gældende fra i dag).

• Medarbejdere i sundheds- og ældresektoren med lette luftvejssymptomer (gældende fra i dag).

• Patienter med moderate til alvorlige luftvejssymptomer til vurdering og test (gældende fra i dag).

• Test af personer, der defineres som nære kontakter, til en person med bekræftet Covid-19 (snarest muligt).

• Patienter, der forventes at være indlagt i mere end et døgn (fuldt implementeret den 27. april).

• Test af patienter i forløb, hvor der skal foretages procedurer, som vurderes at udgøre en særlig risiko (fuldt implementeret den 27. april).

• Test af beboere og personale på institutioner, hvis der er påvist Covid-19 hos en borger eller personale på en institution (fuldt implementeret den 27. april).